Na temelju članka 76. stavka 3. i članka 81. stavka 3 Zakona o proračunu (NN144/21) i Pravilnika o polugodišnjem i godišnjem izvještaju o izvršenju proračuna i financijskog plana (NN85/23), Zavod za javno zdravstvo Koprivničko križevačke županije donosi:

**POLUGODIŠNJI IZVJEŠTAJ O IZVRŠENJU FINANCIJSKOG PLANA**

**ZAVODA ZA JAVNO ZDRAVSTVO KOPRIVNIČKO KRIŽEVAČKE ŽUPANIJE ZA 01.01. – 30.06.2025. GODINE**

Polugodišnji izvještaj o izvršenju financijskog plana sukladno Pravilniku sadrži:

1. **Opći dio** financijskog plana koji se sastoji od:

1.1. Sažetak Računa prihoda i rashoda i Računa financiranja s prikazom ukupno ostvarenih prihoda i primitaka te izvršenih rashoda i izdataka na razini razreda ekonomske klasifikacije,

1.2. Račun prihoda i rashoda prikazan prema ekonomskoj klasifikaciji, prema izvorima financiranja te rashodi prema funkcijskoj klasifikaciji,

1.3. Računa financiranja prikazan prema ekonomskoj klasifikaciji i prema izvorima financiranja (Zavod za javno zdravstvo Koprivničko križevačke županije nije ostvario primitke od financijske imovine i zaduživanja, kao ni izdatke za financijsku imovinu i otplate zajmova u 2025. godini, te se ne prikazuje izvještaj Računa financiranja);

1. **Posebni dio** financijskog plana po organizacijskoj i programskoj klasifikaciji po izvorima financiranja i ekonomskoj klasifikaciji;
2. **Obrazloženje** općeg i posebnog dijela izvještaja o izvršenju financijskog plana:

3.1. Obrazloženje općeg dijela izvještaja o izvršenju financijskog plana – ostvarenje prihoda,

rashoda, primitaka i izdataka te obrazloženje ostvarenog prijenosa sredstava iz prethodne godine i prijenosa sredstava u slijedeću godinu/razdoblje, te obrazloženje posebnog djela,

3.2.Posebni izvještaj – izvještaj o zaduživanju na domaćem i stranom tržištu novca i kapitala.

## **OBRAZLOŽENJE OPĆEG I POSEBNOG DIJELA IZVJEŠTAJA O IZVRŠENJU FINANCIJSKOG PLANA**

**3.1.OBRAZLOŽENJE OPĆEG DIJELA IZVJEŠTAJA O IZVRŠENJU FINANCIJSKOG PLANA**

**Prihodi i primici** Zavoda za javno zdravstvo Koprivničko-križevačke županije za razdoblje 01.01.2025. - 30.06.2025. sastoje se od *prihoda poslovanja* i iznose 1.861.063 eura što je 62 % od planiranog godišnjeg iznosa te 41 % više u odnosu na isto razdoblje prethodne godine.

**Rashodi i izdaci** Zavoda za javno zdravstvo Koprivničko-križevačke županije za razdoblje 01.01.2025. - 30.06.2025. iznose 1.572.859 eura što je 33 % planiranog godišnjeg iznosa te 18 % više u odnosu na isto razdoblje prethodne godine. Sastoje se od *rashoda poslovanja* u iznosu od 1.537.989 eura te od *rashoda za nabavu nefinancijske imovine* u iznosu od 34.870 eura.

Preneseni višak iz prethodnih godina iznosi 1.776.033 eura.

Višak prihoda ostvaren u prvih šest mjeseci u iznosu je od 288.204 eura.

Na visinu viška utjecao je i novi način knjiženja zaprimljenih cjepiva za obvezno cijepljenje i cjepiva namijenjena za posebne skupine stanovništva i pojedince pod povećanim rizikom, a distribuirana od strane Hrvatskog zavoda za javno zdravstvo u 2025. godini. Knjižena su sukladno *Uputi o provođenju knjigovodstvenih evidencija nabave i distribucije cjepiva kod Hrvatskog zavoda za javno zdravstvo, Hrvatskog zavoda za zdravstveno osiguranje i županijskih zavoda za javno zdravstvo* izdanoj od strane Ministarstva financija 05. studenog 2024. godine*.*

**Prihodi poslovanja** **–** za razdoblje 01.01.2025. - 30.06.2025. iznose 1.861.063 eura što čini 62 % u odnosu na planirani iznos od 3.003.000 eura.

Sastoje se od:

**Pomoći iz inozemstva i od subjekata unutar općeg proračuna (skupina 63)**

* planirane su u iznosu od 162.000 eura. Njihovo ostvarenje za razdoblje 01.01.2025. - 30.06.2025. iznosilo je 401.241 eura i odnosu na plan više je za 148 %.

Sastoje se od *Pomoći od izvanproračunskih korisnika, Pomoći proračunskim korisnicima iz proračuna koji im nije nadležan i Pomoći iz državnog proračuna temeljem prijenosa EU sredstava.*

***Pomoći od izvanproračunskih korisnika –*** planirane za 2025. godinu u iznosu od 41.000 eura za dva pripravnika i provođenje mjere pripravništvo koju provodi Hrvatski zavod za zapošljavanje. Obzirom da putem navedene mjere nisu u prvih šest mjeseci zaposleni pripravnici na navedenoj poziciji nema ostvarenja.

U 2024. godini iznosile su 6.316 eura i obuhvaćale su Posebnu nagradu radnicima za Covid-19 uplaćenu od strane HZZO–a u iznosu 46 eura, te uplatu Crvenog križa za provedbu projekta Volonter penzioner u iznosu 6.270 eura. Uplata se odnosila na razdoblje provedbe od 19.4.2023. do 19.10.2023. godine, a to je ujedno i posljednja uplata obzirom da je projekt završio s 19.10.2023. godine.

***Pomoći proračunskim korisnicima iz proračuna koji im nije nadležan -*** planirane za 2025. godinu u iznosu od 40.000,00 eura za provođenje programa „Zajedno protiv ovisnosti“. Obzirom da u prvih šest mjeseci još nije sklopljen ugovor s Ministarstvom zdravstva o provedbi navedenog programa, sredstva za njegovu provedbu još nisu dodijeljena.

Zavod je u 2025. godini na navedenoj poziciji ostvario prihod koji nije planiran u iznosu od 362.123 eura. Navedeni prihod odnosi se na zaprimljena cjepiva u 2025. godini za obvezno cijepljenje te na cjepiva namijenjena za posebne skupine stanovništva i pojedince pod povećanim rizikom, a distribuirana od strane Hrvatskog zavoda za javno zdravstvo. Knjižena su sukladno Uputi o provođenju knjigovodstvenih evidencija nabave i distribucije cjepiva kod Hrvatskog zavoda za javno zdravstvo, Hrvatskog zavoda za zdravstveno osiguranje i županijskih zavoda za javno zdravstvo izdanoj od strane Ministarstva financija 05. studenog 2024. godine.

***Pomoći iz državnog proračuna temeljem prijenosa EU sredstava -*** planirane za 2025. godinu u iznosu od 81.000,00 eura, a odnose se na uplate Hrvatskog zavoda za zapošljavanje, Ureda za financiranje i ugovaranje projekata EU za troškove specijalizacije dva specijalizanta – dr. Č. T. za specijalizaciju iz epidemiologije, te dr. D. T. za specijalizaciju iz kliničke mikrobiologije. U prvih šest mjeseci ostvarene su u iznosu od 39.118 eura.

U 2024. godini troškovi specijalizacije navedenih specijalizanta iznosili su 25.114 eura. Povećanje za 56 % u 2025. godini vezano je uz broj uplata od strane Hrvatskog zavoda za zapošljavanje (u 2024. godini izvršene su 3 uplate dok su u 2025. godini izvršene 4 uplate) te povećanja osnovice plaće i primjene Uredbe o nazivima radnih mjesta, uvjetima za raspored i koeficijentima za obračun plaće u javnim službama (NN 22/2024).

**Prihodi od imovine (skupina 64)**

* planirani su u iznosu od 1.000 eura i obuhvaćaju prihod od kamata te prihod od dividendi na dionice. Njihovo ostvarenje za razdoblje 01.01.2025. - 30.06.2025. iznosilo je 3 eura i obuhvaćalo je samo prihod od kamata. Ostvarenje za isto razdoblje 2024. godine iznosilo 702 eura obzirom da je osim prihoda od kamata bio ostvaren i prihod od dividendi na dionice.

**Prihodi od upravnih i administrativnih pristojbi, pristojbi po posebnim propisima i naknada (skupina 65)**

* planirani u iznosu od 150.000 eura i obuhvaćaju prihode od dopunskog osiguranja HZZO, dopunskog osiguranja ostali (vanjska osiguranja) i prihoda participacije za mikrobiološke usluge. Njihovo ostvarenje za razdoblje 01.01.2025. - 30.06.2025. iznosilo je 86.735 eura dok je u 2024. godini za isto razdoblje njihovo ostvarenje iznosilo 75.780 eura.

**Prihodi od prodaje proizvoda i roba te pruženih usluga i prihodi od donacija (skupina 66)**

* planirani su u iznosu od 1.000.000 eura. Njihovo ostvarenje za razdoblje 01.01.2025. - 30.06.2025. iznosilo je 480.829 eura dok je ostvarenje za isto razdoblje 2024. godine iznosilo 470.311 eura. Povećanje od 2 % rezultat je povećanja prihoda od pruženih usluga na tržištu.

**Prihodi iz nadležnog proračuna i od HZZO-a na temelju ugovornih obveza** **(skupina 67)**

* planirani su u iznosu od 1.690.000 eura. Njihovo ostvarenje za razdoblje 01.01.2025. - 30.06.2025. iznosilo je 888.631 euro dok je ostvarenje za isto razdoblje 2024. godine iznosilo 738.745 eura. U odnosu na isto razdoblje prošle godine viši su za 20 %.

Sastoje se od: *Prihodi iz nadležnog proračuna za financiranje redovne djelatnosti proračunskih korisnika i Prihodi od HZZO-a na temelju ugovornih obveza.*

***Prihodi iz nadležnog proračuna za financiranje redovne djelatnosti proračunskih korisnika –*** za 2025. godinu planirani su u iznosu od 40.000 eura, a ostvareni u iznosu od 20.100 eura. Odnose se na prihod Županije za provođenje projekta Monitoring kojim se kontrolira zdravstvena ispravnost vode za ljudsku potrošnju iz javne vodoopskrbne mreže i vodocrpilišta lokalnih vodovoda te prate invazivne vrste komaraca na području Koprivničko-križevačke županije.

Za 2024. godinu također su bili planirani u iznosu od 40.000 eura međutim uplata za provedbu programa nije bila provedena u istom izvještajnom razdoblju.

***Prihodi od HZZO-a na temelju ugovornih obveza*** *-* za 2025. godinu planirani su u iznosu od 1.650.000 eura, a ostvareni u iznosu od 868.531 eura. Obuhvaćaju uplate glavarina, uplate za provedene mikrobiološke usluge i pripravnost.

U 2024. godini prihodi su ostvareni u iznosu od 738.745 eura. Povećanje u odnosu na 2024. godinu za 18 % vezano je uz povećanje glavarina prema ugovoru za zdravstvenu djelatnost sukladno povećanju osnovice plaće zbog primjene Uredbe o nazivima radnih mjesta, uvjetima za raspored i koeficijentima za obračun plaće u javnim službama (NN 22/2024).

**Kazne, upravne mjere i ostali prihodi** **(skupina 68)**

* nisu planirani u financijskom planu za 2025. godinu međutimostvareni su u iznosu od 3.624 eura. Navedeni prihod odnosi se na uplatu dr. T. K. vezanu za naknadu troškova specijalizacije sukladno Zakonu o zdravstvenoj zaštiti (NN 100/18, 125/19, 147/20, 119/22, 156/22, 33/23, 36/24)

U 2024. godini navedenih prihoda nije bilo.

**Prihodi od prodaje nefinancijske imovine –** nisu planirani u financijskom planu za 2025. godinu.U 2024. godini ostvareni su u iznosu 26 eura. Navedeni iznos bio je dio uplate umirovljenog djelatnika Zavodu za kupnju stana.

**Rashodi poslovanja** za razdoblje 01.01.2025. - 30.06.2025. iznose 1.537.989 eura što čini 43 % u odnosu na planirani iznos od 3.614.030 eura.

Sastoje se od:

**Rashodi za zaposlene (skupina 31)**

* za 2025. godinu planirani su u iznosu od 2.588.280 eura. Njihovo ostvarenje za razdoblje 01.01.2025. - 30.06.2025. iznosilo je 1.029.688 eura dok je ostvarenje za isto razdoblje 2024. godine iznosilo 974.680 eura. Ostvarenje u 2025. godini čini 40 % planiranog godišnjeg iznosa, a u odnosu na isto razdoblje prošle godine više je za 6 % .

Navedeno povećanje u odnosu na isto prošlogodišnje razdoblje vezano je uz primjenu Uredbe o nazivima radnih mjesta, uvjetima za raspored i koeficijentima za obračun plaće u javnim službama (NN 22/2024) koja je stupila na snagu 01.03.2024. godine i vidljivo je na :

***Plaće (bruto) (šifra 311)*** – u 2025. godini iznose 863.149 eura dok su u 2024. iznosile 814.884 eura što je povećanje od 6 % ili u apsolutnom iznosu od 48.265 eura. Do povećanja je došlo zbog povećanja osnovice plaće zbog primjene Uredbe o nazivima radnih mjesta, uvjetima za raspored i koeficijentima za obračun plaće u javnim službama (NN 22/2024). Također primjenom nove Uredbe ukinuti su posebni uvjeti rada te se ne isplaćuju u 2025. godini, a u 2024. godini za prva dva mjeseca isplaćeni su u iznosu 20.491 eura.

***Doprinosi na plaće******(šifra 313)*** – u 2025. godini ostvareni su u iznosu od 140.958 eura dok su u istom razdoblju 2024. godine iznosili 134.200 eura. Povećanje od 5 % odnosno u apsolutnom iznosu 6.759 eura vezano je također uz primjenu Uredbe o nazivima radnih mjesta, uvjetima za raspored i koeficijentima za obračun plaće u javnim službama (NN 22/2024).

**Materijalni rashodi (skupina 32)**

* za 2025. godinu planirani su u iznosu od 1.021.650 eura. Njihovo ostvarenje za razdoblje 01.01.2025. - 30.06.2025. iznosilo je 507.827 eura dok je ostvarenje za isto razdoblje 2024. godine iznosilo 353.009 eura. Ostvarenje u 2025. godini čini 50 % planiranog godišnjeg iznosa, a u odnosu na isto razdoblje prošle godine više je za 44 % i obuhvaća:

***Naknade troškova zaposlenicima (šifra 321)*** - u 2025. godini ostvareni su u iznosu od 23.998 eura dok su u istom razdoblju 2024. godine iznosili 27.801 eura te bilježe smanjenje za 14 % odnosno u apsolutnom iznosu od 3.803 eura. Povećanje u odnosu na prošlogodišnje izvještajno razdoblje vidljivo je jedino na *Stručnom usavršavanju* zbog većeg broja odslušanih edukacija.

***Rashodi za materijal i energiju******(šifra 322)*** – u 2025. ostvareni su u iznosu od 156.417 eura dok su istom razdoblju 2024. godine iznosili 194.075 eura. Smanjenje od 19 % odnosno u apsolutnom iznosu od 37.658 eura objašnjeno je u nastavku.

*Materijal i sirovine (šifra 3222) -* u 2025. godini ostvareni su u iznosu od 129.521 eura dok su u istom razdoblju 2024. godine iznosili 166.849 eura. Smanjenje od 22 % odnosno u apsolutnom iznosu od 37.328 eura nastalo je budući da se početkom 2024. godine još dosta testiralo na Covid-19 i Bordetelu Pertusis, a navedene pretrage u 2025. godini rade se u puno manjem obimu.

*Energija (šifra 3223)* - u 2025. godini troškovi vezani uz energiju ostvareni su u iznosu od 13.906 eura dok su u istom razdoblju 2024. godine iznosili 12.747 eura. Povećanje od 9 % posljedica je povećanja cijene energenata.

*Sitni inventar i auto gume (šifra 3225)* - u 2025. godini ostvareni su u iznosu od 2.472 eura dok su u istom razdoblju 2024. godine iznosili 3.413 eura. Smanjenje od 28 % u odnosu na 2024. godinu nastalo je budući da su se u izvještajnom razdoblju 2024. godine nabavile osim sitnog inventara potrebnog za redovan rad i autogume dok se u 2025. godini nabavljao samo sitni inventar.

***Rashodi za usluge (šifra 323)*** – u 2025. godini ostvareni su u iznosu od 103.567 eura dok su u 2024. iznosili 113.258 eura. Smanjenje od 9 % odnosno u apsolutnom iznosu od 9.691 eura objašnjeno je u nastavku. Značajnija odstupanja vezana su uz:

*Usluge tekućeg i investicijskog održavanja (šifra 3232)* **-** u 2025. godini ostvarene su u iznosu od 23.918 eura dok su u istom razdoblju 2024. godine iznosile 29.232 eura. U odnosu na 2024. godinu ostvareno je smanjenje od 28 % odnosno u apsolutnomu iznosu od 5.314 eura. Smanjenje je vezano uz manji broj izvanrednih servisa na laboratorijskoj opremi i automobilima.

*Usluge promidžbe i informiranja (šifra 3233)* – u 2025. godini navedenih usluga u izvještajnom razdoblju nema dok su u istom razdoblju 2024. godine iznosile 1.445 eura i bile su vezane uz usluge montiranja filma i obrade fotografije povodom obilježavanja 30 godina Zavoda.

*Zakupnine i najamnine (šifra 3235) -* u 2025. godini iznose 5 eura i obuhvaćaju zakup poslovnog prostora u Domu zdravlja (ispostavi Križevci i Đurđevac) dok su u istom razdoblju 2024. godine iznosile 332 eura i obuhvaćale su osim zakupa poslovnog prostora i rashod za nabavu licence.

*Zdravstvene i veterinarske usluge (šifra 3236)* **-** u 2025. godini ostvarene su u iznosu od 14.087 eura dok su u istom razdoblju 2024. godine iznosile 9.772 eura. Povećanje u odnosu na 2024. godinu rezultat je većeg broja ispitivanih uzoraka od kojih dio ispitivanja sukladno zakonskoj regulativi provodi referentni laboratorij.

*Intelektualne i osobne usluge (šifra 3237)* **-** u 2025. godini ostvarene su u iznosu od 13.298 eura dok su u istom razdoblju 2024. godine iznosile 19.235 eura. U odnosu na 2024. godinu ostvareno je smanjenje od 31 % odnosno u apsolutnom iznosu od 5.937 eura, a vezano je smanjeni broj dolazaka dr. Č. A. zbog povratka sa specijalizacije dr. Š. L. specijaliste kliničke mikrobiologije.

*Računalne usluge (šifra 3238)* **-** u 2025. godini ostvarene su u iznosu od 7.953 eura dok su u istom razdoblju 2024. godine iznosile 7.312 eura. U odnosu na 2024. godinu ostvareno je povećanje od 9 % odnosno u apsolutnomu iznosu od 642 eura, a vezano je uz povećanje cijena računalnih usluga.

***Rashodi lijekova i potrošnog medicinskog materijala kod zdravstvenih ustanova (šifra 325) –*** u 2024. godini nije bilo navedenih rashoda dok u 2025. godini iznose 208.509 eura. Odnose se na rashode za distribuirana i utrošena cjepiva dobivena od Hrvatskog zavoda za javno zdravstvo za obvezno cijepljenje te na cjepiva namijenjena za posebne skupine stanovništva i pojedince pod povećanim rizikom. Knjiženje na navedeni konto provodi se od 01.01.2025. godine sukladno Uputi o provođenju knjigovodstvenih evidencija nabave i distribucije cjepiva kod Hrvatskog zavoda za javno zdravstvo, Hrvatskog zavoda za zdravstveno osiguranje i županijskih zavoda za javno zdravstvo izdanoj od strane Ministarstva financija.

***Ostali nespomenuti rashodi poslovanja (šifra 329)*** - u 2025. godini ostvareni su u iznosu od 15.337 eura dok su u istom razdoblju 2024. godine iznosili 17.875 eura. Obuhvaćaju *Naknade za rad predstavničkih i izvršnih tijela*, *povjerenstva i sl*., *Premije osiguranja*, *Reprezentaciju*, *Članarine i norme, Pristojbe i naknade* te *Ostale nespomenute rashode poslovanja.* U odnosu na 2024. godinu ostvareno je smanjenje od 14 % odnosno u apsolutnomu iznosu od 2.538 eura koje je objašnjeno u nastavku:

*Naknade za rad predstavničkih i izvršnih tijela (šifra 3291)* **-** u 2025. godini ostvarene su u iznosu od 5.082 eura dok su u istom razdoblju 2024. godine iznosile 4.796 eura. Povećanje od 6 % u odnosu na prošlogodišnje razdoblje nastalo je zbog povećanja broja članova Upravnog vijeća sukladno zakonskoj regulativi.

*Reprezentacija (šifra 3293)* **-** u 2025. godini ostvarena u iznosu od 929 eura dok je u istom razdoblju 2024. godine iznosila 2.293 eura. Smanjenje u iznosu od 1.364 eura vezano je uz proslavu godišnjice Zavoda održane u veljači 2024. godine.

*Pristojbe i naknade (šifra 3295)* - u 2025. godini ostvarene u iznosu od 3.677 eura dok su u istom razdoblju 2024. godine iznosile 5.362 eura. Smanjenje od 31 % odnosno u apsolutnom iznosu od 1.685 eura vezano je uz način uplate Spomeničke rente Gradu Koprivnica. U 2024. godini navedeni trošak se knjižio u jednom iznosu dok se u 2025. godini navedeni trošak podijelio po valuti na tri rate.

*Troškovi sudskih postupaka (šifra 3296)* – u 2025. godini nije bilo navedenih troškova dok u 2024. godini oni iznose 498 eura, a vezani uz jedan sudski postupak.

*Ostali nespomenuti rashodi poslovanja (šifra 3299)* **-** u 2025. godini ostvareni su u iznosu od 2.217 eura dok su u istom razdoblju 2024. godine iznosili 1.443 eura. Povećanje u odnosu na prošlogodišnje razdoblje rezultat je većeg broja obračuna troškova dostave pri nabavi i dopremi osnovnog i pomoćnog materijala.

**Financijski rashodi (skupina 34)**

* za 2025. godinu planirani u iznosu od 4.100 eura. Njihovo ostvarenje za razdoblje 01.01.2025. - 30.06.2025. iznosilo je 474 eura dok im je ostvarenje u istom razdoblju 2024. godine iznosilo 983 eura. Obuhvaćaju *Bankarske usluge i usluge platnog prometa*. Smanjenje od 52 % vezano je uz naknade banke za izdavanje Garancija banke potrebnih pri javljanju na natječaje i sklapanje ugovora te uz smanjenje naknade za redovno poslovanje (Zavod od 28.02.2025. posluje samo preko jednog računa - podračuna otvorenog od strane Županije u sustavu Riznica).

**Rashodi za nabavu nefinancijske imovine** planirani su u iznosu od 1.165.003 eura, a ostvareni u iznosu 34.870 eura. Sastoje se od:

**Rashodi za nabavu neproizvedene dugotrajne imovine (skupina 41)**

* za 2025. godinu planirani su u iznosu od 4.000 eura. Odnose se na kupnju licenci potrebnih za rad na računalu. Njihovo ostvarenje za razdoblje 01.01.2025. - 30.06.2025. iznosilo je 0 eura dok je ostvarenje za isto razdoblje 2024. godine iznosilo 306 eura.

**Rashodi za nabavu proizvedene dugotrajne imovine (skupina 42)**

* za 2025. godinu planirani su u iznosu od 1.161.003 eura. Njihovo ostvarenje za razdoblje 01.01.2025. - 30.06.2025. iznosilo je 34.870 eura dok je ostvarenje za isto razdoblje 2024. godine iznosilo 1.865 eura. Odnose se na kupnju laboratorijskih i medicinskih uređaja potrebnih za provedbu redovne djelatnosti.

**Stanje novčanih sredstava na računu Zavoda za javno zdravstvo Koprivničko-križevačke županije:**

Zavod je tijekom 2025. godine poslovao putem računa HR4623860021100506637 otvorenog kod Podravske banke d.d. Koprivnica (zatvoren 28.02.2025. godine) te putem podračuna HR2323860021552003639 otvorenog kod Podravske banke d.d. od strane Županije, u sustavu Riznice.

Stanje na navedenim računima prikazano je u tablici:

|  |  |  |
| --- | --- | --- |
| Račun/podračun | Stanje na 1.1.2025./ € | Stanje na 30.06.2025./ € |
| Račun HR4623860021100506637 | 81.402,91 | 0,00 |
| Podračun HR2323860021552003639 | 1.761.166,95 | 2.085.357,63 |

**Prihodi prema izvorima financiranja u 2025. godini -** prikazuju da se Zavod za javno zdravstvo najviše financira iz prihoda za posebne namjene, odnosno prihoda od HZZO-a temeljem ugovornih obveza u iznosu od 955.266 eura što je 51 % ukupnih ostvarenih prihoda. Zatim slijedi financiranje iz vlastitih prihoda u iznosu od 484.456 eura što je 26 % ukupno ostvarenih prihoda. Slijede financiranje iz izvora pomoći u iznosu od 401.241 eura što je 22 % ukupno ostvarenih prihoda te financiranje iz općih prihoda i primitaka u iznosu od 20.100 eura što je 1 % ukupno ostvarenih prihoda.

Sukladno ostvarenim prihodima pokrivaju se i **rashodi.**

**Rashodi prema funkcijskoj klasifikaciji** smješteni su u zdravstvo i izvršeni za prvih šest mjeseci 2025. godine u iznosu od 1.572.859 eura što je 33 % u odnosu na plan.

**OBRAZLOŽENJE POSEBNOG DIJELA IZVJEŠTAJA O IZVRŠENJU FINANCIJSKOG PLANA**

A100122 REDOVNA DJELATNOST ZAVODA ZA JAVNO ZDRAVSTVO

Cilj je obavljanje preventivne primarne i specijalističko-dijagnostičke javnozdravstvene djelatnosti.

Provedba navedene djelatnosti omogućena je financiranjem iz dva izvora financiranja – 4.6. - namjenski prihodi (u iznosu od 2.259.300 eura) i 3.1. vlastiti prihodi (u iznosu od 1.125.230 eura). Za njenu provedbu tijekom 2025. godine ostvareni su rashodi u iznosu od 1.441.349 eura. Sukladno Uputi o provođenju knjigovodstvenih evidencija nabave i distribucije cjepiva u 2025. godini sadrže i rashode za distribuirana i utrošena cjepiva u iznosu od 208.509 eura.

K100079 OPREMANJE ZAVODA ZA JAVNO ZDRAVSTVO

Cilj je zanavljanje medicinske, laboratorijske, računalne i druge opreme neophodne za rad u laboratoriju kao i u Zavodu.

Provedba navedene djelatnosti omogućena je financiranjem iz dva izvora financiranja – 4.6. - namjenski prihodi (u iznosu od 980.186 eura) i 3.1. - vlastiti prihodi (u iznosu od 184.817 eura). Tijekom 2025. godine za opremanje Zavoda ostvareni su rashodi u iznosu 34.870 eura.

A100178 PRIPRAVNICI – MIZ I HZZ

Cilj je osposobljavanje pripravnika putem mjere Hrvatskog zavoda za zapošljavanje *Pripravništvo*. Za njenu provedbu tijekom 2025. godine planiran je iznos od 41.000 eura (za dva pripravnika).

U prvih šest mjeseci 2025. godine nisu primljeni na staž novi pripravnici. Rashod od 8.947 eura rashod je pripravnika primljenog 2024. godine za čije pripravništvo su sredstva doznačena u 2024. godini.

T100035 PREVENCIJA RIZIKA ODREĐENIH ČIMBENIKA OKOLIŠA

Cilj je određivanje koncentracije i vrste alergena u zraku na području Koprivničko-križevačke županije.

Provedba navedenog projekta omogućena je financiranjem iz izvora financiranja – 3.1. - vlastiti prihodi. Za njenu provedbu tijekom 2025. godine planirani su rashodi od 12.500 eura, a ostvarenje u izvještajnom razdoblju iznosi od 5.230 eura što je 42 % ukupno planiranih rashoda. Projekt se provodi kontinuirano od siječnja do listopada, a utvrđene koncentracije i vrste alergena u zraku mogu se vidjeti u peludnoj prognozi objavljenoj na službenoj stranici Zavoda.

T100056 ZAJEDNO PROTIV OVISNOSTI

Cilj je prevencija ovisnosti i suzbijanje droga, a provodi se u suradnji s udrugama u Republici Hrvatskoj.

Provedba navedenog programa omogućena je financiranjem iz izvora financiranja – 5.5. - pomoći.

Program je financiran od strane Ministarstva zdravstva i za njegovu provedbu u 2025. godini planiran je iznos od 40.000 eura. Sredstva nisu doznačena u ovom izvještajnom razdoblju međutim program se odvija prema planiranim aktivnostima. Za provedbu u izvještajnom razdoblju utrošeno je 14.080 eura. Uplata planiranog prihoda očekuje se tijekom lipnja, nakon potpisivanja ugovora o provedbi programa za razdoblje 1.1. - 31.12.2025. godine.

T100044 SAVJETOVALIŠTE ZA REPRODUKTIVNO ZDRAVLJE ADOLESCENATA

Cilj je rješavanje javnozdravstvenih problema vezanih uz reproduktivno zdravlje učenika i studenata: rizična spolna ponašanja, spolno prenosive bolesti, adolescentne trudnoće i porodi, kontracepcija, seksualno zlostavljanje. Provedba navedenog projekta omogućena je financiranjem iz izvora financiranja – 3.1. - vlastiti prihodi. Za njenu provedbu rijekom 2025. godine planirani su rashodi u iznosu od 9.500 eura. Ostvarenje u izvještajnom razdoblju iznosi 5.076 eura što je 53 % ukupno planiranih rashoda. Rad u savjetovalištu odvija se u skladu s planiranim aktivnostima.

T10007 MONITORING

Cilj je kontrola zdravstvene ispravnosti vode za ljudsku potrošnju iz javne vodoopskrbne mreže i vodocrpilišta lokalnih vodovoda te praćenje invazivnih vrsta komaraca na području Koprivničko-križevačke županije. Navedeni projekt sukladno zakonskoj regulativi financira Koprivničko-križevačka županija (izvor financiranja 1.1. – prihodi od poreza na redovnu djelatnost) i za njegovu provedbu tijekom 2025. godine planiran je iznos od 40.000 eura. Projekt se odvija prema planiranim aktivnostima i za njegovu provedbu do sada je utrošeno 20.100 eura.

T100070 SAVJETOVALIŠTE ZA PREVENCIJU PREKOMJERNE TJELESNE TEŽINE I DEBLJINE

Cilj je smanjenje rizika za nastanak i komplikacije kroničnih bolesti. Provedba navedenog projekta omogućena je financiranjem iz izvora financiranja – 3.1. - vlastiti prihodi. Za njenu provedbu tijekom 2025. godine planirani su rashodi od 5.500 eura, a ostvarenje u izvještajnom razdoblju iznosi od 2.920 eura što je 53 % ukupno planiranih rashoda. Rad u savjetovalištu odvija se u skladu s planiranim aktivnostima.

T100113 SPECIJALIZACIJA LIJEČNIKA

Cilj je specijalističko usavršavanje doktora medicine. Zavod je u okviru ograničenog poziva na dodjelu bespovratnih sredstava: „C5.1.R3-11 Centralno financiranje specijalizacija“ koji se financira sredstvima u okviru Nacionalnog plana oporavka i otpornosti 2021. - 2026. godine ostvario sredstva u iznosu od 243.969 eura za troškove specijalizacije dva specijalizanta – dr. Č. T. za specijalizaciju iz epidemiologije te dr. D. T. za specijalizaciju iz kliničke mikrobiologije (izvor financiranja – 5.8. – pomoći temeljem prijenosa EU sredstava). Za njegovu provedbu u 2025. godini planiran je iznos od 81.000 eura, a za njegovu provedbu do sada je utrošeno 40.286 eura. Specijalizanti svoje usavršavanje provode sukladno [Zakonu o zdravstvenoj zaštiti](https://www.zakon.hr/cms.htm?id=7610) i Pravilniku o specijalističkom usavršavanju doktora medicine.

**3.2. IZVJEŠTAJ O ZADUŽIVANJU NA DOMAĆEM I STRANOM TRŽIŠTU NOVCA I KAPITALA**

Zavod za javno zdravstvo nema zaduženja na domaćem i stranom tržištu novca i kapitala na dan 30. lipnja 2025. godine.

U Koprivnici, 18.7.2025.

Bilješke sastavila: Ravnateljica Zavoda:

Danijela Čošić, mag. oec, univ. spec. oec. dr. sc. Draženka Vadla, dr. med.,

spec. epidemiologije